- David Popovici visează la o medalie la Jocurile Olimpice de la Paris
- Ce a declarat Camelia Potec
David Popovici visează la o medalie la Jocurile Olimpice de la Paris. Camelia Potec a declarat acest fapt, mărturisind că Federaţia îl va susţine necondiţionat pe campionul român pentru a realiza acest obiectiv.
David Popovici nu a luat startul la Campionatul Mondial de înot din acest an. La această competiţie, recordul său de la proba de 100 m liber a fost doborât de Pan Zhanle.
David Popovici visează la o medalie la Jocurile Olimpice
"De luna viitoare începem competiţiile internaţionale, intrăm iar în focuri pentru calificare la Jocurile Olimpice cu sportivii care nu au reuşit acest lucru. Suntem alături de ei şi sperăm că totul va decurge conform planurilor şi pregătirilor. Şi sperăm să încheiem această vară cu performanţele pe care ni le propunem. Normal ca ne gândim şi la o medalie la Paris. Se poate, acesta este visul meu, dar şi al sportivilor, de a ajunge cât mai sus. Pentru că vorbim de un sportiv – David Popovici, care ştie ce înseamnă să fii cel mai bun din lume şi care îşi doreşte această medalie olimpică. Iar noi ceilalţi care suntem lângă el îl susţinem cu tot ceea ce putem pentru a realiza acest obiectiv", a menţionat Potec.
Preşedinta speră ca în echipa olimpică a României pentru Paris să se regăsească patru înotători. "Noi ne mai dorim încă doi sportivi calificaţi pentru Paris. Este adevărat că ne-am dori şi o fată în echipa olimpică. În total vrem să avem minimum patru sportivi la înot calificaţi cu baremul A. Nu vreau să dau nume, ei se ştiu. Sunt minori şi nu vrem să punem această presiune pe ei", a explicat ea, conform agerpres.ro.
Întrebată ce părere are despre faptul că recordul mondial la 100 m liber deţinut de David Popovici a fost doborât de chinezul Pan Zhanle, Camelia Potec a răspuns: "Eu deja l-am încurajat după ce a fost doborât recordul. Recordurile, timpii în general sunt făcuţi să fie depăşiţi. De altfel, David chiar a spus că îşi doreşte ca acest record al său să fie bătut pentru a fi motivat să realizeze din nou cel mai rapid timp. O să vedem la Jocurile Olimpice cine este mai bun şi dacă acest timp va fi depăşit".
David Popovici face spectacol înainte de Jocurile Olimpice
David Popovici face spectacol înainte de Jocurile Olimpice. Românul a dominat probele sale favorite, în cadrul turneului Antwerp Diamond Speedo, din Belgia.
Înotătorul român David Popovici, care se pregăteşte pentru JO 2024, s-a impus cu uşurinţă în probele sale preferate de 100 m şi 200 m liber, cu prilejul unui concurs internaţional disputat în weekend la Anvers, Antwerp Diamond Speedo, la care au participat cu excepţia lui doar sportivi din Belgia şi Olanda.
La 100 m liber, David Popovici a obţinut cel mai bun timp în serii (48sec57/100), iar în finală s-a impus cu 48sec34/100, înaintea olandezilor Sean Niewold (48sec89/100) şi Stan Pijnenburg (49sec97/100), notează agerpres.ro.
În serii la 200 m liber, Popovici a fost cel mai rapid cu timpul de 1min51sec13/100, iar apoi a câştigat detaşat finala cu 1min46sec51/100, devansându-i pe olandezii Koen Marsman (1min51sec13/100) şi Efe Ongoren (1min51sec44/100)
Popovici, fost campion european la 100 şi 200 m liber, va concura luna viitoare la Campionatele Naţionale de înot de seniori, tineret şi juniori în bazin olimpic de la Otopeni (17-21 aprilie).